
A szenzoros izgató mustárolaj (allil-izotiocianát) hatása izolált szerveken in vitro Bevezetés és célkitűzés: farmakonok segítségével tisztázni a TRPV1 receptorizgató allil-izotiocianát (AITC) hatásait és hatásmechanizmusát zsigeri preparátumokon. 

Cím: A szenzoros izgató mustárolaj (allil-izotiocianát) hatása izolált szerveken in vitro
Bevezetés és célkitűzés: farmakonok segítségével tisztázni a TRPV1 receptorizgató allil-izotiocianát (AITC) hatásait és hatásmechanizmusát zsigeri preparátumokon.
Módszerek: tengerimalac-ileum, trachea és húgyhólyag-csík készítméyeket használtunk, izolált szervi elrendezésben. Az AITC hatását kontroll, kapszaicinnel vagy a TRPV1 antagonista BCTC-vel előkezelt, ill. vegetatív neurotranszmitterek antagonistáival kezelt preparátumokon vizsgáltuk. Egyes kísérletekben bél hosszanti izom-plexus myentericus (nyálkahártya-mentes) preparátumokat használtunk.
Eredmények: AITC (200 µmol/l) ileum-kontrakciót okozott. Ezt előzetes kapszaicin-deszenzibilizáció vagy BCTC nem befolyásolta, tehát az AITC-érzékeny struktúrák nem a kapszaicin-érzékeny idegeken helyezkednek el. A P2X receptor antagonista PPADS csaknem teljesen kivédte az AITC hatását. Az AITC-okozta izgalom kiváltható volt nyálkahártya-mentes készítményeken is. A kolinerg muszkarin-receptor antagonista atropin, ill. a Na-csatornákat blokkoló tetrodotoxin erősen gátolta az AITC hatását. A hólyagon az AITC bifázisos összehúzódást okozott, amelynek első, gyors szakaszát kapszaicin-deszenzibilizáció kivédte. Tracheán ez az előkezelés szinte teljesen gátolta az AITC-okozta kontrakciót.
Konklúzióink: vékonybélen az AITC nem TRPV1 receptorokon hat, sőt még nem is kapszaicin-érzékeny idegelemeken, és a nyálkahártya + plexus submucosus szintén nem játszik szerepet a hatásban. A kontrakciót főleg kolinerg (intrinszik) motoneuronok okozzák, amelyeket viszont P2X-purinoceptor által közvetített mechanizmus aktivál. Ezzel szemben az AITC hatását hólyagon részben, tracheán egészében kapszaicin-érzékeny neuronok közvetítik.



